Gebede stroom in vir JoostJoost van der Westhuizen en Amor Vittone by hul kinders, Jordan en Kylie op Kersdag 2016. Foto: Amor Vittone, Facebook Honderde boodskappe van bemoediging en gebede het Saterdag op sosiale media ingestroom, nadat nuus aan die lig gekom het dat Joost van der Westhuizen vir sy lewe veg in die hospitaal. Die J9-Stigting het Saterdagoggend op sy amptelike Facebook-blad bevestig Joost is vroeg vanoggend in ŉ kritieke toestand na ŉ hospitaal geneem. Saterdagmiddag het die stigting in nog ŉ plasing gesê Joost is steeds in ŉ kritieke toestand in die hospitaal nadat gerugte op sosiale media die ronde gedoen het dat hy oorlede is. “Joost veg steeds in die hospitaal almal. Hou aan vir hom bid. Volg asseblief slegs hierdie blad vir nuus. Daar is baie gerugte [wat die ronde doen], maar ons sal die korrekte besonderhede hier plaas,” het die stigting geskryf. Joost se vervreemde vrou, Amor Vittone, het ook Saterdagoggend ŉ foto van hulle en hul twee kinders gedeel en die publiek gevra om vir Joost te bid. “Ons almal is by mekaar vandag. Joost ons is lief vir jou!” het sy geskryf. Op Facebook en Twitter het honderde mense boodskappe van bemoediging aan Joost en sy familie, asook foto’s en herinneringe van sy rugbydae gedeel. Verpleegsters het Joost heeltyds versorg by sy huis in Midrand, op dieselfde landgoed naby die huis waar Vittone saam met die egpaar se twee kinders, Jordan (12) en Kylie (10), woon. Hy het nog elke dag kontak met sy kinders. Joost ly die afgelope vyf jaar aan motorneuronsiekte. Lees die vorige berigte oor Joost van der Westhuizen op Maroela Media.